Мунажжимлар башорати: 1 август куни юлдузлар Сизга нималарни ваъда қилмоқда? - Zamin.uz\n00:42 / 01.08.2018\nМунажжимлар башорати: 1 август куни юлдузлар Сизга нималарни ваъда қилмоқда?\nБугун ҳар қандай ноқулай вазиятларда ҳам интуицияни ишга солинг. Шу нарса молиявий муаммоларни ижобий ҳал этишда ҳам жуда асқотади. Иш жойингизда кўпроқ тажрибаси борлар билан мулоқотда бўлинг, ҳамкорлик қилинг. Дўстлар маслаҳатига ҳам қулоқ тутиб ўтирманг. Қалбингизга қулоқ солинг, шунинг ўзи етарли бўлади. Куннинг иккинчи ярмида баъзилар ҳолсизликдан безовта бўлишлари кутилади. Кечқурун хизмат сафарига жўнаш зарурати туғилса, сира ўйланмай йўлга чиқинг. Бу сафар моддий манфаат келтиради.\n1 август куни ҳар бир қадамингизни ўйлаб босишингизга тўғри келади. Йўқса жиддий хатоликларга йўл қўйиб афсусланишингиз мумкин. Айниқса, пул масаласида хатога йўл қўйиш жуда алам қилади одамга. Гарчи энг ақллиман дегани маслаҳат берса ҳам, хўп денг-у ўз билганингиздан қолманг. Оиласизлар куннинг иккинчи ярмида бўлғуси жуфтини учратиб танишишлари эҳтимолга яқин. Тоза ҳавода сайр қилишни унутманг. Айримлар кеч тушиши билан олис сафарга жўнаб кетиши ҳам мумкин. Баъзилар эса яқин дўстлардан бириникига меҳмон бўлиб боришни маъқул кўради.\nБугун кимда ким сиздан ёрдам сўраб мурожаат этса, албатта ёрдам беринг. Бу фақат пул масаласида эмас, бошқа мазмундаги ёрдам ҳам бўлиб чиқиши мумкин. Жуфтингиз билан бугун ўзаро муносабатларингиз қанча ёрқин бўлса, шунча қувонасиз, кайфиятингиз кўтаринки бўлади. Куннинг иккинчи ярмида оммавий тадбир уюштиришингиз кутилади. Рўзғордаги буюмлардан ташқари ҳар қандай турдаги экспериментлар муваффақиятли кечади. Таваккалчилик талаб қиладиган ишларга қўл уришдан сақланинг.\n1 августда ишни сира шошилмасдан, етти ўлчаб бир кесган ҳолда бошлайверинг. Шошиб қаерга ҳам борардингиз. Барибир худонинг айтгани бўлади. Молиявий масалада ўзингизни тутишингизга алоҳида эътибор билан ёндашинг. Башарти кимдир сиздан пул қарз сўрайдиган бўлса, охирги марта қарз берганингизда қанча муддат ичида қайтарганини ёдга олинг. Шундан кейингина қарор қабул қилинг. Серқатнов йўлларда ҳамиша сергак бўлинг. Саломатлигингизни асранг.\nЮлдузлар бугун биринчи ўринда соғлиғингизга эътибор қаратишингизни маслаҳат беради. Шундай қилингки, ёзнинг охирига қадар хасталанишдан суғурталанган ҳолда қолинг. Ҳатто катта пул таклиф этсалар ҳам жисмоний меҳнатдан қочинг. Соғлиққа путур етиши мумкин. Ижодкорларнинг куни туғади. Илҳом парилари кечга қадар сизни тарк этишмайди. Кечқурун суюкли инсонингизга тегишли ёқимли хабар эшитишингиз эҳтимоли бор.\n1 август куни паризод буржи остида туғилганларнинг кайфияти худди қон босимига ўхшаб сакрай бошлаши мумкин. Бундай кайфият билан жанжалли вазиятларда қолишингиз ҳам ҳеч гап эмас. Сергак туринг. Агар муҳаббатда таваккал қилмоқчи бўлсангиз, бунинг оқибатини яхшилаб ўйлаб олинг. Оилали дўстларимиз ҳаётида бугун кичик муаммолар пайдо бўлиши кутилади. Бу нафақа ва пенсия олиш билан боғлиқ бўлиши мумкин. Банкдан кредит олишни зинҳор хаёлингизга келтира кўрманг. Ўзингизга бало орттириб оласиз.\nКунингиз жуда қизиқарли кечиши кутилмоқда. Аммо янги ишларга эмас, аввал битира олмаган ишларга қўл уриб, уларни интиҳосига етказинг. Айнан ўша ишлар сизга кўпроқ наф беради. Атрофдагиларнинг маслаҳатига эмас, қалб садосига қулоқ тутинг. Сурункали хасталикка йўлиққанлар магнит бўронлари ҳақида эслаб қолсинлар ва шунга қараб муолажа, профилактика амалларини адо этсинлар. Кечқурун оғир ҳазм бўлувчи таомлар еманг.\n1 августда яқин ўтмишдаги қувончли лаҳзалар ёдингизга тушиб, уларни соғина бошлайсиз. Мабодо ўша лаҳзаларни такрорлашга ўзингизда куч ва имконият борлигини ҳис этсангиз, олға қадам ташлайверишингиз мумкин. Оиласизларни куннинг иккинчи ярмида романтик учрашувлар ва ёқимли совғалар кутиб қолади. Олдиндан саёҳат қилишни ё олис сафарга чиқишни мўлжаллаган бўлсангиз, бу режангиз муваффақиятли амалга ошади.\nЁлғизлар эрталаб кўчага чиқишади-ю, ишқий саргузаштлар уммонига шўнғиш палласига киришади. Фақат чўкиб кетишдан эҳтиёт бўлинг. Уй юмушлари ҳам сизнинг зиммангизда эканини унутманг. Бўлғуси жуфтингизга хушомад қилишда қўрқитиб юбормайдиган усулдан фойдаланинг. Тадбиркорлик билан шуғулланадиганлар янги ҳамкорларни ўз тарафига оғдириш йўлида бугун анча-мунча тер тўкишларига тўғри келади.\n1 август куни эрталабдан неки иш бажаришни ўйлаб қўйган бўлсангиз, пухта режалар тузиб чиқишга эринманг. Қалбингизда шу ишни муваффақиятли адо этиш учун заррача шубҳа бўлса ҳам барибир мувафффақиятга эриша олмайсиз. Молиявий аҳволингиз бугун ҳамманикидан яхши бўлади. Шунинг учун сира тап тортмай йирик харидларга қўл ураверишингиз мумкин. Барибир заҳирангизда етарлича маблағ қолади. Кун давомида кўпроқ суюқлик истеъмол қилинг. Буйраклар фаолияти яхшиланади.\nҚиладиган ишингизни эринмасдан режалаштириб, уларни қоғозга ҳам тушириб қўйинг. Бу асосан йирик корхоналарда тер тўкадиганлар, юқори лавозим эгаларига тегишли десак тўғрироқ бўлади. Ишда қанча тартиб бўлса, шунча омадли кечади. Баъзилардан ишхонадаги раҳбарлар ранжиган бўлиши мумкин. Демак, бажарган ишингиздан қониқиш ҳосил қилишмаган. Бу хатони қисқа фурсатда тузатишингиз лозим бўлади. Оиласизлар фақат тасодиф туфайлигина бўлғси жуфтини учратишлари мумкин. Бугунча бошқа йўли йўқ.\n1 август куни ишга астойдил киришаверинг. Раҳбарлар сизни юқори лавозимга кўтариш ҳақида ўйлаб юришибди. Ажаб эмаски, бугун ўша орзу ҳақиқатга айланса. Кечқурун содир этадиган ҳаракатларингиз рўйхат кўринишида тузиб қўйилиши керак. Оиласизлар учрашувга, қолганлар мажлис, сафар ва харидларни амалга оширишга оид ҳаракатларни содир этишади. Уларнинг барчаси сиз ўйлагандан ҳам гўзалроқ кечади.\n30-03-2019, 06:32, Ҳаёт тарзи\n20-08-2018, 00:35, Ҳаёт тарзи\n27-03-2018, 23:01, Ҳаёт тарзи


Finance.uz - Кўрсатилган егилувчан 10 дюймли дисплейли Cомпал Сcролл катланадиган смартфон\nКўрсатилган егилувчан 10 дюймли дисплейли Cомпал Сcролл катланадиган смартфон\nТайваннинг Cомпал електроника ишлаб чиқарувчиси егилувчан дисплейли смартфоннинг ғайриоддий концепциясини тақдим етди: ностандарт дизайни билан "Сcролл" деб номланган қурилма. Енди Cомпал Сcролл смартфони фақат концепция сифатида мавжуд.\nГадгет айлантириш шаклида қилинган: егилувчан сенсорли екран асосий силиндрсимон модулдан тортиб олинади. Ушбу панел диагонали бўйича 10 дюймни ташкил етади.\nФойдаланувчи дисплейни тўлиқ тортиб олиши мумкин, унинг ихтиёрида тўлиқ планшет мавжуд. Екран қисман олиб ташланганида, смартфон режими фаоллашади: бу ҳолда сиз битта қўл билан қурилмага таъсир ўтказишингиз мумкин.\nИшнинг ташқи қисмида кичик ёрдамчи дисплей мавжуд: у сизга турли хил билдиришномаларни кўриш, хабарларни ўқиш, мусиқа ижро етилишини бошқариш ва ҳоказоларни беради. Бошқалар қаторида битта олд камера ва карнай ҳақида сўз юритилади.


Гулнора Каримова ўз твитларида давлат тасарруфига ўтган лойиҳаларнинг таназзулга юз тутишини башорат қиломоқда.\nЎзбекистон президентининг тўнғич қизи Гулнора Каримова мамлакат ҳукуматини “Ўзбекистон маданияти ва санъати форуми” жамғармасига оид “Янги авлод” лойиҳасини эгасининг изнисиз ўзлаштирганликда айблади.\nГулнора Каримова ўзининг Twitter микроблогидаги саҳифасида Ўзбекистон Вазирлар маҳкамаси қарори нусхасини эълон қилди.\nБу қарорда 10-24 декабр кунлари “Янги авлод” болалар ижодиëти фестивалини Фонд Форум иштирокисиз ўтказиш борасида аниқ кўрсатма берилган.\nҚарорга кўра¸ “Янги авлод” болалар ижодиëти фестивали¸ “Камолот” ижтимоий ëшлар ҳаракати, Халқ таълими ҳамда Маданият ва спорт ишлари вазирликлари давлат бюджетидан ажратилган маблағлар асосида бу тадбирни ўтказишлари айтилади.\nГулнора Каримова Twitter микроблогида эълон қилган мажлис баëнноммасига кўра¸ қарор қабул қилинган мажлисда Ўзбекистон Миллий Хавфсизилик Хизмати раиси Рустам Иноятов ҳам иштирок этган.\nҚарорга Ўзбекистон Бош вазири Шавкат Мирзиëев имзо чеккан.\nЯқинда фаолияти тўхтатилган “Ўзбекистон маданияти ва санъати форуми” васийлар кенгашининг собиқ раисаси Гулнора Каримова бош вазир Мирзиëевни 2004 йилда ўз ташаббуси билан тузилган “Янги авлод” болалар ижодиëти лойиҳасини ўғирлаганликда айблади:\n"Фонд Форум проекти КабМин ва Махсус хизматларга зарур бўлиб қолибди! Бу “ўйинчоқми”?! У ерда йилига 35000 нафар ўқувчи ҳақида гап кетади! Яхши ғоя ва уникал проектни ўғирлашгани даҳшатли тарзда алам қиляпти! Болалар билан шуғулланиш уларга керак ҳам эмас! Болалар билан ким шуғулланади?! Бу лойиҳани навбатдаги сафсатага айлантиришади ва ўлдиришади"¸ деб твитлади Гулнора Каримова.\nЭслатиб ўтамиз, “Ўзбекистон маданияти ва санъати форуми” жамғармаси 2004 йилдан бери “Янги авлод” болалар ижодиëти фестивалини ўтказиб келган эди.\nБу тадбирда 5 ëшдан 16 ëшгача бўлган иқтидорли болалар ижоди тарғиб қилиниб келган.\nБу тадбирлар учун Гулнора Каримова раҳбарлик қилган Фонд Форум маҳаллий тадбиркорлардан ўлпон олиб келгани ҳақида Озодлик тасарруфида ҳужжатли маълумотлар бор.\nШунингдек халқаро ширкатлар¸ жумладан Швециянинг TeliaSonera ҳам бу лойиҳаларга ҳомийлик қилгани маълум.\nБу маблағларнинг Фонд Форум лойиҳаларига сарфланмасдан талон-тарож қилингани ҳақида ҳам иддаолар мавжуд.\nАйни пайтда, Гулнора Каримованинг ўзи бош вазир Шавкат Мирзиëевни “Янги авлод” болалар ижодиëти лойиҳасидан мўмай пул ўзлаштирадиган “охур”га айлантирмоқчи, деган иддаони илгари суради.\n“10 йил мобайнида шунча ғоя, куч ва интилиш сарфланган “Янги авлод” ва “Келажак овози” лойиҳалари бугунга келиб оддий КОРМУШКАга айланди”, деб твитлади Гулнора Каримова 12 декабр куни.\nГулнора Каримова Ўзбекистон вазирлар маҳкамаси “Ўзбекистон маданияти ва санъати форуми” жамғармасига оид “Янги авлод” лойиҳасини мавжуд қонунларни қўпол тарзда бузган ҳолда ўғирлаганига оид ҳужжатларни ҳам тақдим қилди.\nБу ҳужжатларда “Янги авлод” лойиҳаси Ўзбекистон давлат патент идораси тарафидан товар белгиси сифатида қайд қилингани акс этади.\nГулнора Каримова тарафидан эълон қилинган гувоҳномада “Янги авлод” лойиҳаси ғоя ва товар белгиси ўлароқ давлат тарафидан муҳофаза қилиниши кафолатланади.\nЎзбекистон давлат патент идораси тарафидан 2011 йил берилган МГУ 20888 рақамли бу ҳужжатда “Янги авлод” лойиҳасининг мақсад-вазфалари акс этган.\nЎзбекистонда 2006 йилда қабул қилинган “Муаллифлик ҳуқуқи ва турдош ҳуқуқлар тўғрисида”ги қонунга кўра, ҳуқуқ эгаларининг розилигисиз уларга расман оид бўлган лойиҳаларнинг тасарруф қилиниши мумкин эмас.\nОзодлик радиоси тасарруфидаги маълумотларга кўра¸ “Ўзбекистон маданияти ва санъати форуми” жамғармасига оид “Базар-АРТ” лойиҳаси ҳам давлатга ўтган.\nЎтган ҳафта Озодлик суҳбатлашган рассом ва ҳунармандлар ўз истаклари билан “Ўзбекистон маданияти ва санъати форуми”билан ҳамкорликдан воз кечиб Маданият ва Спорт ишлари вазирлиги ўтказадиган “Базар-Арт” лойиҳасида қатнашишлари ҳақида тилхат беришганини айтишган эди.\n“Базар-АРТ” лойиҳасининг 17 декабр куни ўтказилиши кутилмоқда.\nГулнора Каримованинг Twitter тарафдорлари “Сиз “Базар-АРТ” тақдимотида қатнашасизми”, деб савол беришган. Гулнора Каримова бу саволга “кўрамиз” деб жавоб қайтарган.\nГулнора Каримова бу лойиҳаларни ўзлаштириш билан Ўзбекистон Бош вазири Шавкат Мирзиëев халқ меҳрини ундан "тортиб олмоқчи" эканлигини иддао қилади.\n“Бу майдондаги оммавий севгини Мирзиëев ҳам хоҳлаб қолди! Унга нега керак?! Унда шундоғам ҳамма нарса ортиғи билан бор!" дея кесатади Гулнора Каримова.\nГулнора Каримова ўз твитларида давлат тасарруфига ўтган лойиҳаларнинг таназзулга юз тутишини ëзади.\n“Келажак овози” билан ҳам шундай ҳолат содир бўмоқда. Ëшлар уни четлаб ўтишади энди. Кўзбўямачилик учун бир марта йиғиб кейин тарқатиб юборишади!!! Камолот-Комсомолни тарқатгани каби!"¸ дейилади Гулнора Каримова твитларида.\nЎзбекистон бош вазирини ўғирликда айблаган Гулнора Каримованинг ўзига нисбатан ўтган йилларда рейдерлик йўли билан бировларни мулкини тортиб олиш иддаолари янграган эди.\nОзодлик суҳбатлашган ва исми эфирда айтилишини истамаган тошкентлик таниқли заргар ўзи ижод қилган дизайн ғояларининг ўз вақтида Гулнора Каримова тарафидан мунтазам ўғирланганини айтади.\nГулнора Каримовадан фарқли тарзда бу хунарманд ўз муаллифлик ҳуқуқларини ҳимоя қила олмайди¸ чунки у ўз асарларини давлат патент идорасида патентламаган.


«Ўзгидромет» 2 август куни қандай об-ҳаво кузатилишини маълум қилди 18-09-2021, 16:50 | Zamin.uz\n14:30 / 01.08.2021\n«Ўзгидромет» 2 август, душанба куни кузатиладиган об-ҳаво маълумотини тақдим этди. Унга кўра:\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 метр/секунд тезликда эсади, баъзи жойларда 17-22 метр/секундгача кучайиши мумкин. Ҳарорат кечаси 14-19 даража, кундузи 25-30 даража бўлади. “Замин” янгиликларини “Инстаграм”да кузатиб боринг\nЯнгиликлар » Ўзбекистон » «Ўзгидромет» 2 август куни қандай об-ҳаво кузатилишини маълум қилди


18 Май 23:32\nNUR-SULTAN. Кazinform – 2021 йил якунларига кўра, мамлакатда 842 мингта кийик бор. Ваколатли идоралар вакиллари альбиноснинг Қозоғистонда туғилганига ҳам изоҳ берди, деб хабар беради Кazinform мухбири.\nЎтган ҳафтада қозоғистонликлар ижтимоий тармоқларда альбинос қуралай акс этган видеоларни жойлаштира бошлади. Маълум бўлишича, видео бир неча йил аввал Россияда суратга олинган. Бу маълумотни ҚР Экология, геология ва табиий ресурслар вазирлиги тасдиқлади.\n«Охотзоопром» республика корхонаси бўлим бошлиғи Азамат Ақаев ушбу фактга изоҳ берди.\n«Биринчидан, видео Қозоғистонда суратга олинмаган. Иккинчидан, альбинизм маълум ҳодисадир. Яъни, насл оқ рангда туғилади, бу генетик бузилиш билан боғлиқ. Худди шундай, альбинос илмий жиҳатдан тасдиқланган ноёб ҳодиса «, - деди у.\nМутахассиснинг фикрича, кийикларнинг туғиш жараёни ҳар йили апрел ойининг охиридан май ойининг ўрталарига қадар давом этади.\n«Биз ҳар йили кийикларни ҳисоблаймиз. Бугунги кунга қадар республикада альбинос кийикларининг туғилиши ҳолатлари қайд этилмаган. Қозоғистонда кийикларнинг учта кенг тарқалган тури мавжуд. Булар Устюрт кийиклари, Бетпақдала ва Урал кийикларидир. Ўтган йилги ҳисоботга кўра, республикада 842 минг бош кийик бор. Жорий йилда бу кўрсаткич янада ортади, деган умиддамиз. 1,2 миллионга яқин кийик бўлиши тахмин қилинмоқда. Умуман олганда, дунёдаги кийикларнинг 90 фоизи мамлакатимизга тегишли», — деди А. Ақаев.\nКийиклар ҳар йили туғилгандан кейин ҳисобга олинади. Йил охиригача эса натижалар тайёр бўлади.\n«Кийикларни болалаш вақтида безовта қилмаслик керак. Худди шундай, кийикларни рўйхатга олиш илмий ташкилотлар томонидан тасдиқланган усулга мувофиқ амалга оширилади. Рўйхатга олиш асосан вертолётда ўтказилади. Кийикларнинг болалаш жараёни ваколатли органлар ва саноат илмий-тадқиқот муассасалари вакиллари томонидан назорат қилинади. Вазият йил давомида ўрганилиб, йил охиригача хулоса қилинади», — деди у.\n«Охотзоопром» вакилининг сўзларига кўра, мамлакатда кийиклар сони йил сайин ортиб бормоқда.


Шифокорлар инсоннинг қандай юришига қараб аниқлай оладиган касалликлар - Zamin.uz\n19:35 / 07.01.2021\nШифокорлар инсоннинг қандай юришига қараб аниқлай оладиган касалликлар\nИнсоннинг қандай юриши унинг соғлиғи ҳақида кўпроқ нарсани ошкор қилиши мумкин. Бу қизиқ бўлиши мумкин, аммо қандай юришга қараб шифокор танадаги муаммо ҳақида айтиб бера олади ёки касаллик ҳали бошланмаган бўлса, нималарга эътиборли бўлиш ҳақида бир неча таклифларни билдиради.\nҲеч қандай жароҳатларсиз ҳам юришда бироз сустлашиш, оғирликни ўнг ёки чапга ўтказиш – бу ривожланаётган артрит, яссилик ёки оёқларнинг турлича узунлигидан дарак беради. Агар фарқ унчалик сезилмаса, тана уни узоқ вақт мобайнида ўрнини тўлдиришга ҳаракат қилади, бу эса боғимлар ҳисобига содир бўлади. Натижада оёқлар эрта заифлашади, бел, тизза ва сонда оғриқ пайдо бўлади. Оёқлар узунлигидаги фарқ аниқ-равшан бўлса, ундай ҳолда оқсоқланиш кузатилади.\nСекин қадам ташлаш\nЁш ўтиб борган сари қадам ташлаш ҳам секинлашиб боради. 2017 йилда олиб борилган тадқиқотлар шуни тасдиқладики, ёш ўтиши билан сон ва думғаза мушаклари заифлашади, қисқаради. Бу эса юришни янада секинлаштиради. Шунингдек, бундай ҳолда артроз ва бошқа қўшма касалликларнинг ривожланиш белгиси ҳам бўлиши мумкин.\nОёқларни ердан кўтармасдан, аксинча судраб юриш Паркинсон касаллигининг белгиси бўлиши мумкин. Ушбу хавфли касаллик деярли сезилмайдиган аломатлар билан бошланади. Даволаш ишлари вақтида бошланса, уни бартараф этиш ҳам шунча осон бўлади. Шунинг учун юриш вақтида бу каби ҳолат кузатилса, дарҳол шифокорга мурожаат қилиш зарур.\nОдамларнинг ўрдак ёки пингвинг сингари юриши Тренделенбург юриши деб аталади ва бу мушаклар заифлашувининг ортишидан дарак беради. Ушбу ҳолатнинг сабаблари хилма-хил бўлиши мумкин. Масалан, юмшоқ тўқималар абсесси ёки тос аъзоларидаги инфекция кабилар. Ҳар қандай ҳолатда ҳам шифокор билан маслаҳатлашиш зарур. Айниқса, бу ҳолат яқинда кузатилишни бошлаган бўлса.\nАгар юриш ёки югуриш вақтида тез-тез томир тортишса ва бу айнан пастки мушакларда юз берса, иложи борича тезроқ шифокорга мурожаат қилиш керак. Ушбу ҳолат оёқ қон томирларида пайдо бўлган тромб туфайли ўпка ёки периферик артерия касаллигининг аломати бўлиши мумкин. Ҳаёт учун хавф туғдириши мумкин бўлган касаллик ҳақида имкон қадар шифокор билан маслаҳатлашиш тавсия этилади.\nАгар сўнгги вақтларда кўп қоқилиб юриш кузатилса, қондаги қанд мидорини текширтириш лозим. Қандли диабетнинг иккинчи тоифаси – диабет нейропатия деб ҳам аталади. Бундай вақтда оёқларнинг сезгирлик даражаси пасаяди, юриш ва югуриш вақтида оёқларни яхши ҳис қилиш даражаси тобора камайиб боради.\nТекис ва юриш қийин бўлмаган жойларда ҳам нафас қисилиши кузатилса, бу нафас олиш йўллари ва юрак соҳасидаги касалликлардан дарак беради. ЎРВИ, астма, ўпка ва юрак касалликлари нафас қисилишига олиб келиши мумкин ва буларнинг барчаси жуда жиддий бўлиб, уларни эътиборсиз қолдириш мумкин эмас.\nНафақат секин, балки қадам-бақадам юришда елка ва бош олдинга бироз ташланади. Ушбу юриш стресс ёки тушкунликни намоён қилади. Ажабланарлиси шундаки, бундай юриш яна гиёҳвандликнинг ҳам белгиси бўлиши мумкин. 2012 йилда олиб борилган тадқиқотлар шуни кўрсатдики, мунтазам ва дадил юриш депрессия аломатларини камайтиришга ва ҳар қандай касаллик қайталанишининг олдини олишга ёрдам беради. “Замин” янгиликларини “Twitter”да кузатиб боринг\n7-02-2017, 08:17, Ҳаёт тарзи


Таҳоратга доир фатволар (“Минг бир фатво”, 1-қисм) | ukkosha.shosh.uz\nБош саҳифа » Фатволар » Таҳоратга доир фатволар (“Минг бир фатво”, 1-қисм)\nТаҳоратга доир фатволар (“Минг бир фатво”, 1-қисм)\nPost Views: 3 938\nТаҳорат қилаётганда кўзлар қаттиқ юмилмайди. Акс ҳолда кўз атрофларига сув етмаслиги натижасида таҳорат чала бўлиб қолиши мумкин. Кўзлар эркин юмиб турилади. Очиб ичига сув етказиш шарт эмас.\n«Оламгирия», «Сирожия», «Қозихон», «Муҳит»\nТаҳорат ва ғуслда оёғи шол одам гарчи кесганда ҳам сезмайдиган бўлса-да, ювиши вожибдир.\n«Оламгирия», «Татархония», «Ятима»\nОёқларини ёғлагандан сўнг ювса, ёғ сувни остига ўтишга тўсқинлик қилса ҳам таҳорати дуруст ҳисобланади.\nБир аъзодаги сувни иккинчи аъзога кўчириб ювиш таҳоратда мумкин эмас, ғуслда мумкин. Лекин бошқа аъзога олиб ўтилаётган сув мўл бўлиб, томчилаб турадиган бўлиши шартдир.\nЁмғир остида қолган ёки оқин ариққа тушиб кетган кишининг ҳамма аъзосига сув етган бўлса таҳоратга ҳам, ғуслга ҳам ўтади. Фақат оғзи билан бурнини чайиб олиши керак бўлади.\nБошига масҳ тортиш ўрнига уни ювса ҳам масҳ ўрнига ўтади, лекин бу иши макруҳ саналади.\nСув билан истинжо қилишдан олдин ҳам, ундан кейин ҳам икки қўлни уч марта ювиш керак. «Бисмиллоҳ»ни авратни очмай туриб бир марта, истинжодан кейин авратни ёпгандан кейин яна бир марта айтгани афзалдир.\n«Оламгирия», «ал – Баҳрар – роиқ»\nТаҳоратда ҳар бир аъзони уч мартадан ювиш суннат. Агар уч марта тўлиқ ювганига шак-шубҳа қилса ёки таҳорат устига таҳорат бўлсин деб ният қилиб уч мартадан кўп ювса жоиздир.\n«Оламгирия», «Ниҳоя», «ас – Сирож ал – ваҳҳож»\nБўйинга масҳ тортиш — мустаҳаб. Лекин томоққа масҳ тортиш — бидъат.\n«Оламгирия», «ал – Баҳр ар – роиқ»\n«Оламгирия», «ал – Важиз»\nҚулоғидан йиринг оқса, қаралади — агар оғриқ билан оқса таҳорат синади. Оғриқ бўлмаса синмайди. Зеро, оғриқ қулоқ ичидаги жароҳатдан далолатдир.\n«Оламгирия», «Муҳит», «Захира», «Сирожия»\nЭгарсиз уловга минган одам ухлаб қолса, қаралади — агар теккисликда ёки баландликка чиқиб кетаётган бўлса, таҳорати синмайди. Борди-ю, пастликка тушаётган бўлса, таҳорати синади. Эгарда ухлаб қолса таҳорати синмайди.\nЧўзилиб ётган ҳолда мудраш икки хил бўлади: Бири — қаттиқ мудраш бўлиб, одамларнинг гурунгини эшитмай, англамай қолади. Бунда таҳорат синади. Иккинчиси — енгил мудраш бўлиб, одамларнинг гурунгини эшитиб ётади. Бунда таҳорат синмайди. Ухлагандан ёки ел чиққандан кейин таҳоратни янгилаганда сув билан «истинжо» қилинмайди.\n«Оламгирия», «Муҳит», «Захира», «Қозихон»\nҒусл олдидан таҳорат қилганда бошига масҳ тортади. Ундан кейин бошига сув қуйиб барча аъзоларини уч бор ювади.\n«Оламгирия», «аз – Зоҳидий»\nҒусл қилмоқчи бўлган одам ниятни дилида қилиб, тили билан ҳам айтади ва қўлини ювиш олдидан «Бисмиллоҳ»ни айтади ва истинжо қилади.\n«Оламгирия», «ал – Жавҳара ан – Нашира»\nҒуслда сувни ортиқча исроф қилмаслик, шунингдек, ҳаддан зиёд тежаб юбормаслик, қиблага юзланмаслик суннат даражасидаги амаллардандир.\nҒуслда ҳар бир аъзони уч мартадан ювиш, биринчи мартасида ишқалаб ювиш, ювиниш асносида имкони борича гапирмаслик, ювиниб бўлгач, сочиқ билан артиниш суннат амаллардандир.\nЖунуб киши ухлашдан олдин ғусл қилиб олгани яхши. Лекин намоз вақти яқинлашгунга қадар ухлаб олса ёки икки қўли ва оғзини ювиб овқатланса зарари йўқ.\nЖанобатдаги одам намоз вақти киргунга қадар ғусл қилмай турса гуноҳкор бўлмайди. Зеро, таҳоратсиз одамга таҳорат қилиш, жанобатдаги ва ҳайз ёки нифосдан чиққан аёлга ғусл қилиш намоз ўқиш ёки бошқа таҳоратсиз қилиб бўлмайдиган амалларни бажариш олдидан вожиб бўлади.\n«Оламгирия», «ал – Баҳр», «Муҳит»\nИшлатилган сув (оби мустаъмал) Имом Муҳаммад (рҳ.) наздида пок, таҳоратли одамнинг қўл, оёқ ёки баданига ёпишган лой, хамир ёки кирларни кетказиш учун ишлатган суви «оби мустаъмал»га айланмайди. Демак, уни тиндириб, яна ишлатса бўлади. Салқинлаш мақсадида чўмилишга ишлатган суви ҳам мустаъмал ҳисобланмайди, балки таҳорат, ғусл, нажосатни кетказиш кабилар учун ишлатилган сув Имом Муҳаммад (рҳ.)дан бошқалар наздида нопоклик сифатини олади.\nЖанобатдаги одам ғусл қилаётганда сачраган сув идишдаги сувга тушса зарари йўқ. Аммо баданидан оқаётган сув идишга қуйилиб тушса уни нопок қилади.\nАгар инсон қўлининг кафтини мушук ялаган бўлса, қўлини ювиб намоз ўқиши лозим бўлади. Акс ҳолда намозни макруҳлик билан адо этган бўлади.\n«Оламгирия», «Қозихон», «Табйин»\nИнсоннинг сочи тиғ билан ёки қайчи билан қирқиб олинса у тоза ҳисобланади. Юлиб олинган соч нопокдир.\nСичқон мушукдан қочиб кетаётиб, идиш устидан сакраб ўтса, идиш ичидаги сув нопок бўлади. Зеро, у одатда мушукдан қўрққанидан сийиб юборган бўлади.\n«Оламгирия», «Муҳит», «Хулоса»\nБир марта ишлатилган сув (оби мустаъмал) Имом Абу Ҳанифа ва Абу Юсуф (рҳ.)лар наздида нажас, яъни нопок ҳисобланади. Имом Муҳаммад (рҳ.) наздида эса покдир. Лекин шунга қарамай, оби мустаъмал билан ҳўл қилинган сочиқ ёки бадандан томчилаб тушиб ивитиб юборган кийим билан намоз ўқиш ҳар уч имом наздида ҳам жоиздир.\nТаяммум қилишда “бисмиллоҳ”ни ўқиб, икки қўл бармоқларини очиқ тутган ҳолда панжаларининг олди ва орқаси билан тупроққа ургандан кейин қўлларни бир-бирига ишқалаб, ёпишган чангларни енгиллатиш, олдин юзга, сўнгра икки қўлнинг тирсакларигача суртиб чиқиш суннат ҳисобланувчи амаллардандир.\n«Оламгирия», «Баҳрур – роиқ»\nОта билан ўғилда фақат бир кишига етадиган сув бўлса, у билан ота таҳорат қилади, ўғли эса, таяммум билан кифояланади.\nОёқ кийимига масҳ тортишнинг шартларидан бири — пойафзалнинг энг ками уч кунлик сафарга ярайдиган бўлишидир. Яна бир шарти — пойафзал оёқнинг ошиқдарини ёпиб туришидир. Ошиқдан устки қисми ёпилган бўлиши шарт эмас.\nБир оёғида жароҳат бўлиб, уни ювиш ва масҳ тортишнинг иложи йўқ бўлса, иккинчи оёғига масҳ тортиши мумкин. Шунингдек, оёғининг ошиғидан пастки қисми кесиб ташланган киши ҳам иккинчи оёғини ювиши ва пояфзал устидан масҳ тортиши мумкин. Кесилган жойда уч бармоқ миқдори жой қолган бўлса, ўша жойга масҳ тортади. Ундан кам бўлса тортмайди.\nЖанобатдан ғусл қилганда баданида тангадек жой сув тегмай қуруқ қолган бўлса, ўша жойини пояфзал кийгандан кейин ювса, ҳадас етгандан кейин таҳорат қилганда пойафзалга масҳ тортаверади.\nТаҳорат қилганда тангадек жой ювилмай қолган бўлса, то ўша жой ювилмагунча оёқ кийимини кийиб, масҳ тортиши жоиз эмас.\nЯра устидаги матоҳга (бинтга) масҳ тортиш унинг остини ювиш билан баробардир. Шунга кўра, бир оёғига масҳ тортиб, иккинчи соғ оёғини ювган одам ҳар икки оёғини ювган бўлади.\nБир оёғидаги жароҳат устига масҳ тортгач, иккинчи оёғини ювиб, шу соғ оёғига пояфзал кийиб олса, кейинги таҳорат қилганда масҳ тортиши жоиз эмас. Аммо иккала оёғига пояфзал кийиб олса, масҳ тортаверади.\n«Қозихон», «Оламгирия», «Муҳит»\nТуғилган икки чақалоқ эгизак ҳисобланиши учун иккинчи чақалоқ икки ойдан кам муддатда туғилган бўлиши шарт. Агар иккисининг оралиғидаги муддат олти ой ёки ундан кўп бўлса, улар икки ҳомила ва икки “нифос” болалари ҳисобланади.\nҲайздаги аёл, шунингдек, жунуб кишига Қуръон оятларидан ўқиш тақиқланади. Лекин турли хил дуолар, азон жавоби, “қунут дуоси” кабиларни ўқиш мумкин.\n«Оламгирия», «Заҳирия», «Сирожия»\nЖунуб кишилар ҳайз ва нифосдаги аёллар ўқимасдан Қуръон оятларига қарашлари мумкин. Уларга оятларни ёзиш ҳам жоиз эмас.\n«Оламгирия», «Жавҳара», «Захир»\nБурнидан ёки ярасидан тинмай қон оқаётган киши намозни охирги вақтигача кутади. Қон тўхтаса хўб, йўқса, вақт чиқиб кетмасидан олдин таҳорат қилиб намозни ўқийверади.\nИдишдаги мойга сичқон тушган бўлса, қаралади – агар қуюқ, қотган мой бўлса, атрофидаги тегиб турган мойлари билан қўшиб сичқонни олиб ташланса, қолган мой тоза ҳисобланади. Борди-ю, мой суюқ бўлса, у нопок бўлади ва уни овқатдан бошқа ейилмайдиган нарсаларга ишлатилади.\nҲожатхонадаги пашшалар кийимга қўнса, зарари йўқ. Аммо улар кўп бўлса кийимни нопок қилади.\nНопок тупроқни сувга ёки нопок сувни тупроққа аралаштириб лой қилинса, у нажас ҳукмидадир. Лекин шу лойдан ясалган идишларда пиширилган овқат тоза ҳисобланади.\n«Оламгирия», «Қозихон», «Хулоса»\nСут соғиб турганда ҳайвоннинг қумалоғи сутга тушса, дарҳол олиб ташланса сут нопок бўлмайди. Аммо у титилиб кетса идишдаги бор сут нопок бўлади.\nИстинжода адад белгиланмаган, балки бир мартада тоза бўлса, шунинг ўзи кифоя. Аммо уч мартада ҳам тоза бўлмаса, истинжо чала қилинган бўлади.\n«Сирожия», «Оламгирия», «Музмарот»\nИстинжода фақат чап қўлидан фойдаланади. Узрли ҳолатлардагина ўнг қўл ишлатилади. Олатдан сийдик чиқмай қолгунга қадар чап қўлда кесак каби намликни ўзига тортадиган нарсани тутиш вожибдир. Бу «истибро» дейилади.\n«Оламгирия», «Зоҳидий», «Заҳирия»\nҲар ким истиброни кўнгли қарор топгунга қадар давом эттиради. Сўнгра шайтоннинг васвасасига парво қилмасликка ҳаракат қилади. Масалан, таҳорат қилиб намоз ўқиб турганида сонига совуқ нарса теккандек бўлади. Кўпинча бу сийдик томчиси бўлмай, шайтоннинг чалғитиш учун қилган иши бўлади. Шунинг учун сув билан истинжо қилган пайтда олати ва сонларига сув сепиб қўйиш тавсия этилади. Шундай қилганда шайтон васваса қила олмай қолади.\n«Оламгирия», «Қозихон», «Музмарот», «Заҳирия»\nЎзи таҳорат қилишга қодир бўлмаган беморга ўғли ёки биродари таҳорат қилдириб қўяди. Лекин хотини бўлмаса, истинжо қилдирилмайди. Бу унинг зиммасидан соқит бўлади. Бемор аёл ҳукми ҳам худди шундай. Унга қизи ёки опа-синглиси таҳорат қилдиради. Лекин истинжо соқит бўлади.\n«Оламгирия», «Муҳит», «Қозихон»\nҲожатхонага чап оёқ билан кириб ўнг оёқ билан чиқилади. У ерда гапирилмайди, саломга алик олинмайди, азонга, аксирган кишига жавоб айтилмайди, ўзи аксирса дилида «алҳамду лиллоҳ» дейди, тилини қимирлатмайди, авратига, ахлатига қарамайди, тупурмай, бурнини қоқмай, йўталмай, кўзини осмонга қаратмай ўтиради. Ҳожатхонада иложи борича узоқ ўтирмасликка ҳаракат қилади.\n«Оламгирия», «ас – Сирож ал – ваҳҳож»\nҚудуқдан сичқон ёки қуш ўлиги топилса, қаралади — агар гўшти айниб, ҳидланган бўлса, шу қудуқ суви билан таҳорат қилиб ўқилган уч кунлик намоз қайта ўқилади. Борди-ю, айнимаган бўлса, Абу Ҳанифа (рҳ.) сўзига кўра, бир кеча кундузги намоз қайта ўқилади.\nИзоҳ: Бу фатвонинг аҳамияти шундаки, ҳеч ким одатда тухум тушган сувни истеъмол қилмайди. Лекин айрим саводхонлар қозонга ёки идишга хом тухумни чақиб оқизса, у ҳаромга айланади, чунки тухум пўчоғининг устки қисми нопок. Унга тегиб тушган суюқлик ҳам нопок бўлади , деб одамларни шубҳага солаётганликлари маълум бўлгани учун мазкур фатвони топиб ёзишга тўғри келди. Демак, тухум пўчоғининг устки қисми шаръан тоза ҳисобланар экан.\nЖунуб киши оғзини чаймай туриб, сув ичса, қаралади — агар у фақиҳ бўлса ичган суви оғизни чайиш ўрнига ўтмайди. Зеро, фақиҳ киши сувни оғизнинг ҳамма жойига тегадиган қилиб ичмай, истиҳола билан сўраб ичади. Илмсиз киши бўлса, ичган суви оғиз чайиш ўрнига ўтади. Зеро, у сўриб ичмай, оғзини тўлдириб хўплаб ичади. Натижада сув оғизнинг ҳамма жойига тарқалади.\nГўшти ҳалол ҳайвонларнинг сийдиги Имом Абу Ҳанифа (рҳ.) наздида — нажас, Имом Абу Юсуф (рҳ.) наздида — енгил нажас, Имом Муҳаммад (рҳ.) наздида — тоза ҳисобланади.\nТовуқ, ўрдак, ғоздан бошқа гўшти ҳалол паррандаларнинг ахлати тоза ҳисобланади. Инсон, ит ва йиртқич ҳайвонларнинг ахлати нажасдир. Лочин, калхат каби йиртқич қушларнинг ахлати кийимни бенамоз қилмайди. Пашша, бит, бурга қони ҳам шундай.\nБўйнида ит ёки бўри тишидан ясалган тақинчоқ осиқлик бўлатуриб намоз ўқиш мумкин.\nҚўйни сўйганда пичоққа ёпишган қонни унинг юнгига артиб қон изи кетказилса пичоқ тоза бўлур. Шунингдек, металлдан ясалган қилич каби бошқа тиғли нарсалар ҳам нажосатдан тозалаш учун тупроқ ёки латта билан артилади.\nГўштнинг устига сўйилганда оққан қондан теккан бўлса, уни ювмасдан ишлатиб бўлмайди. Аммо гўштнинг ўзида ёки томирларида қолган қон бўлса зарари йўқ.\nҚозон қайнаб турганда осмондан қуш учиб келиб тушса қозондаги ҳамма нарса палид (нопок) бўлади, ҳаммаси тўкиб юборилади. Аммо қайнамай сокин турганда тушса, шўрванинг суви тўкиб ташланиб, гўшти ювиб қайта ишлатаверилади.\nИкки қўли шол бўлиб қолған одам таҳоратга ҳам таяммумга ҳам қодир бўлмаса, икки билагини тирсаклари билаи ерга, юзини деворга суртиб таяммум қилиб, намоз ўқиши мумкин.\n«Қозихон», «Нафъул – муфтий»\nТаҳорат қилгандан кейин мўйлабини, сочини қирса ёки тирноғини олса, таҳорат қайтадан қилинмайди.\nТаҳорат ёки ғусл қилганда бадандаги мавжуд кир устидан ювилса, у сувни ўз остига ўтказгани учун таҳорати ҳам, ғусли ҳам жоиз ҳисобланади. Аммо жунуб аёлнинг тирноқлари остидаги хамир ёки лойсувоқ қилган кишининг тирноқтари остида қолган лой қолдиқлари ёки бўёқ асоратлари сув ўтказиши тўғрисида ихтилоф қилганлар. Баъзи уламолар сув ўтказади деб фатво берганлар. «Сирожия» китобида тирноқ остида хамир қолган бўлса, ғусл жоиз эмас, дейилган.\nЖунуб кишига ғусл қилишдан олдин овқатланишга тўғри келиб қолса, қўлларини ювиб, оғиз ва бурнини сув билан чайиб овқатланиши мумкин.\nЖунуб киши пешоб қилмай туриб ғусл қилган ва намоз ўқиган бўлса намози дуруст. Бордию, шундан кейин маний қолдиғи чиқиб қолгудек бўлса, Абу Ҳанифа билан Муҳаммад (рҳ.)лар наздида у ғуслни қайта қилади, Абу Юсуф (рҳ) наздида эса, бу билан ғуслни ҳам, намозни ҳам такрорламайди.\nИштонбоғ (ёки камар) ит юнгидан қилинган бўлса кийимни бенамоз қилмайди.\nСафарда жунуб, ҳайздан пок бўлган аёл ва маййит бирга бўлиб қолса ва уларда бир кишининг ғуслига яраша сув бўлса, қаралади – агар сув улардан бирига қарашли бўлса, ўша ишлатади. Борди-ю, сув учовига қарашли бўлса, ҳаммаси таяммум қилиб, сувни ичишлари мумкин. Агар сув эгасиз бўлса, жунуб ғусл, аёл таяммум қилади. Маййит ҳам таяммум қилдирилади.\nТаҳорат қилгач, икки оёғини нопок ерга қўйса, қаралади – агар ер қаттиқ ва қуруқ бўлиб, узоқ турмай, дарҳол оёқларини у ердан олса зарари йўқ. Аммо оёқлари қуриган, ер эса нам бўлиб, оёқларига ўша намлик ўтса, оёқларини ювиб олиши керак бўлади.\nГул, қовун, тарвуз сувлари, сут, сирка каби суюқликлар тоза ҳисобланади ва улар билан қўл ва кийимлар ювилса тоза бўлади, лекин улар билан таҳорат ёки ғусл қилинмайди.\nТаяммумни барча ер жинсидан бўлган нарсалар билан қилиш мумкин. Масалан, қум, чанг, тош, оҳак, сурма, ганч, зирних (маргимуш) ёқут, маржон, зумрад, феруза, ғишт ва бошқалар. Аммо кул, қўрғошин, олтин, кумуш, шиша, туз, лой каби нарсалар билан таяммум қилинмайди. Имом Сарахсий ва Ҳуссомиддин (рҳ.)лар сўзига кўра, тоғ тузлари билан таяммум қилиш жоиз, сув тузлари билан мумкин эмас. Олтин, кумуш, темир, мис каби металлар ердан олиниб, буюм ясалмай турган ҳолатида улар билан таяммум қилиш мумкин.\n«Сирожия», «Нафъул – муфтий»\nҚиз боладан тўққиз ёшга етмай туриб ҳайз қони келса, у шаръан ҳайз ҳисобланмайди.\nРўзадор киши таҳоратда оғзини ғарғара қилмай чаяди. Сув томоққа кетиб қолиш хавфи бўлгани учун ғарғара қилиш макруҳ ҳисобланади.\n«Нафъул – муфтий», «Ҳошиятул Виқоя»\nҚалин соқолли одам таҳоратда соқоли остига сув етказиши шарт эмас, балки устки қисмини ювиб қўяверади. Аммо соқоли сийрак киши соқол остига сув етказиши фарз амаллардан ҳисобланади. Лекин ғуслда қалин соқол остига сув етказиш шарт. Матнларда келган соқолнинг тўртдан бирига масҳ тортиш масаласидан ювиш фарзлигига ўтилган.\n«Нафъул – муфтий», «Шарҳ Ниқоя», «Вадое»\nИнсоннинг баданидан чиққан тер шаръан тоза ҳисобланади. Аммо муттасил арақ ичишга мубтало бўлган кишининг тери нажас ҳисобланади.\nОғиз тўлиб қайт қилиш таҳоратни синдиради. Аммо овқат ошқозонга етиб бормай туриб қайт қилса таҳорат синмайди.\n«Сирожия», «Хазонатур – ривоёт»\nБалиқнинг ичидан чиқадиган қонга ўхшаш нарса қон ҳисобланмайди. У тозадир. Зеро, қон офтобга тутилса қорайиши керак. Баликдан чиққан нарса офтобда оқаради.\n«Нафъул – муфтий»\nИт сувга беланиб силкинганида сачраган сув кийимга тегса қаралади — агар сув ит юнгининг остигача ивитган бўлса, кийимга теккан нопок сув миқдори бир дирҳам миқдорича бўлса кийим нопок бўлади. Борди-ю, ит юнгининг устки қисмигина ивиган бўлса, сачраган сув кийимни нопок қилмайди.\n«Нафъул – муфший», «Жомеул – музмарот»\nКийимкинг нажосат теккан жойи унутилиб, уни топишнинг имкони бўлмаса, кийимнинг бир жойини қасд қилиб ювиб қўйилаверади. Шунингдек, донни янчиётган эшаклар тезагини ажратиб олиб ташлаш қийин бўлгани туфайли бир қисм донни олиб ювилса ёки ювмай эҳсон қилиб юборилса янчилган доннинг ҳаммаси покланган бўлади.\n«Мухтасар», «Нафъул – муфтий», «Хулоса»\nГилам, палос каби сувини сиқиб чиқариш мумкин бўлмаган нарсаларга нажас теккан бўлса, уларни бир кеча оқин сувга ташлаб қўйиш билан покланади.\n«Нафъул – муфтий», «Фатҳул – Қадир», «Мухтасар»\nАсалга нажас тушса, уни поклаш учун асалга сув қўшиб қайнатилади. Сув буғланиб тамом бўлиши билан яна сув қуйиб, ушбу жараён уч марта такрорланади. Сувнинг миқдори ўнга икки, яъни асалнинг бешдан бирича сув қўшилади.\n«Нафъул – муфтий», «Куня»\nБадан, кийим, идиш ва бошқа нарсаларни поклаш учун ишлатиладиган воситаларнинг турлари кўпдир.\nСув. Тоза сув покловчи восита ҳисобланади. Бинобарин, бир марта ишлатилган сув «мустаъмал» бўлиб қолиши сабабли унинг поклаш воситаси бўлиш ва бўлмаслигида ихтилоф қилинган. Абу Ҳанифа ва Абу Юсуф (рҳ.)лар наздида «мустаъмал» сув нажас ҳисобланиб, бошқа нарсани поклай олмайди. Муҳаммад (рҳ.) наздида эса, у тоза ҳисоблангани сабабли бошқа нарсани ҳам поклашга ярайди.\nСувдан бошқа сутоқлик турлари. Сирка, ишқор каби суюқликларнинг сув ўрнига ўтиш шарти – суюқ ҳолатда бўлиши билан бирга нажосатни кетказувчи, тоза суюқликлар сирасига кирувчи бўлишидир. Шунга кўра, ёғ, сут, қон, сийдик каби нарсалар ҳеч нарсани поклай олмайди. Ўзи нажосат, бўлгач, нарсадаги нажосатни кетказган тақдирда ҳам, барибир ювилган нарсани нопок қилиб қўяверади. Масалан, сийдик билан кийимдаги қонни кетказиш мумкин. Лекин қон кетиб, сийдик асорати қолиши натижасида кийим нопоклигича қолаверади.\nЕрга суртиш. Оёқ кийимлари остига нажосат тегса, Абу Ҳанифа билан Абу Юсуф (рҳ.)лар наздида ерга ишқаш билан поклаш мумкин. Имом Муҳаммад, Зуфар, Шофиий, Молик (рҳ.)лар наздида фақат сув билан ювиш билан покланади. Қуригандан кейин белгиси қолмайдиган суюқ нажосатлар фақат сув билан ювиб покланади. Лекин қайси восита билан бўлса-да, нажосатнинг ҳиди, ранги қолмагунча тозаланса ҳар қандай нарса тоза бўлаверади, деб иттифоқ этилган.\nИшқалаш. Кийимда қуриб қотиб қолган маний ишқалаб ташлаш билан ҳам пок бўлади.\nТупроқ. Шиша, пичоқ ва бошқа қаттиқ металдан ясалган силлиқ асбоблар ерга, тупроққа ёки бошқа матоҳларга артиш ва ишқаш билан покланади.\nМатоҳ билан артиш. Қон олинган аъзодаги қон юқини латта, пахта, бинт каби нарсалар билан артиб поклаш мумкин.\nОлов. Сўйилган ҳайвон калласи қонга беланган бўлса-да, оловда куйдирилса у покланган ҳолда пишади. Унинг шўрваси ҳам ҳалол. Қизиган тандирга нопок сув сепиб қуритилгач, пиширилган нон тоза ҳисобланади. Темирдан ясалган асбобларга теккан нажосат ҳам олов билан покланади.\nБир жинсдан бошқа жинсга айланиш. Ароқ сиркага айлантирилса ҳалол бўлади. Туз конига сингиб кетган эшак, чўчқа каби ҳайвонлар билан туз нопок бўлиб қолмайди. Бу Абу Ҳанифа билан Муҳаммад (рҳ.)лар наздида шундай. Аммо Абу Юсуф (рҳ.) наздида туз нопок бўлади. Фатво олдинги ҳукмга берилган.\nКесиш. Тахта, ёғоч каби нарсаларнинг нажосат теккан жойи кесиб ташланса қолган қисми пок ҳисобланади.\nЕрни ҳайдаш. Нажосат тушган ерни чопиш, ҳайдаш, ағдариш каби ишлов билан поклаш мумкин.\nЎйиб олиб ташлаш. Масалан, қотиб қолган ёғ, мой, қаймоқ каби нарсаларга сичқон ёки бошқа палид нарса тушса, ўша нарсани атрофи билан ўйиб олиб ташланса, қолгани пок ҳисобланади.\nОқин ҳовуз. Кичик ҳажмдаги ҳовузга сув бир томондан кириб, иккинчи томондан чиқиб кетаётган бўлса, унга нажас тушса нопок қилмайди.\nОшлаш. Ўлимтик ва гўшти ҳаром ҳайвонларнинг териси ошлаш билан тоза бўлади. Ўлимтикнинг юнги, суяги, пайи ҳам тоза ҳисобланади. Териси ошлашни қабул қилмайдиган ҳайвонлар териси покланмайди. Масалан, илон, сичқон кабиларнинг териси ошлашни қабул қилмайди. Итнинг ўзи тоза ёки нажас эканида ихтилоф қилинган. Кўпчилик уламолар тоза деганлар. Шунингдек, унинг териси нажас, юнги эса тоза дейилган.\n«Бисмиллоҳ» билан сўйиш. Гўшти ейилмайдиган (чўчқадан бошқа) ҳайвонларни мусулмон одам «Бисмиллоҳ» билан сўйса териси, гўшти тоза бўлиб қолади. Аммо ейиш учун ҳалол бўлмайди.\nЕрнинг қуриши. Ерга нажосат тушган бўлса, қуриб асорати кетиши билан ер тоза бўлади. Имом Зуфар, Аҳмад ва Шофиий (рҳ.)лар наздида ювилмагунча тоза бўлмайди. Ерга ёпишган, масалан девор, дарахт, гиёҳ, қамишга ўхшаган нарсалар ҳам худди шундай. Шағал ҳукми ҳам тупроқ кабидир. Агар дарахт ёки қамишдан кесиб ёки синдириб олинса ва унга нажас тегса фақат ювиш ёки кесиб ташлаш билан тоза бўлади. Ерга ётқизиб терилган ғиштлар ҳам ер ҳукмидадир.\nСувини чиқариш. Қудуқ сувига нажас тушса белгиланган миқдорда сув олиб ташлаш билан қудуқдаги қолган сув пок ҳисобланади.\nТақсимлаш. Донни янчиётган ҳайвонлар сийдиги аралашиб кетган дон тақсимлаб олинса ёки бир қисмини олиб ювилса ёхуд бировга бериб юборилса, қолган қисми ҳалол ҳисобланади.\nБир қисмини ювиш. Агар кийимнинг бир жойига нажас тегса, кейин унинг қайси жой экани маълум бўлмаса, бир жойни қасд қилиб ювилса, қолган қисми ҳам тоза ҳисобланади.\nКийимнинг юпқалигидан йиртилиб кетмасин деб ювганда сиқмаган бўлса ҳам зарурат юзасидан жоиз бўлади.\n«Нафъул – муфтий», «ад – Дуррул – мухтор»\nЗамзам суви билан ғусл қилиш жоиз, лекин истинжо қилиш макруҳдир.\nДашт, саҳро жойлардаги тошлар устига сийиш, улар билан истинжо қилиш жоиз эмас. Зеро, тошли жойлар жинлар маскани ҳисобланади. Шунингдек, суяк ва тезаклар билан ҳам истинжо қилинмайди. Зеро, суяклар жинлар озуқаси, тезаклар эса уловларининг озуқасидир.\nҚасддан бетаҳорат намоз ўқиган киши кофир бўлади. Имом Ҳалвоний сўзига кўра, таҳоратнинг фарзлигини билиб туриб, бетаҳорат намоз ўқиган киши зиндиқ бўлади.\nҲайз кўрган аёл ҳар бир намоз вақти кирганда таҳорат олиб келиб ҳар куни ўқийдиган жойига ўтириб, бир намоз ўқиганчалик вақт мобайнида тасбеҳ, таҳлил ўқиб ўтириши мустаҳаб амаллардан ҳисобланади.\nЙиртқич қушларнинг оғзидан қолган сув ёки таом макруҳ. Лекин улар қафас ёки бошқа иҳота қилинган жойларда тоза емиш билан боқилаётган бўлса, тумшуқлари нопок нарсадан ифлосланмаётган бўлса, уларнинг оғзидан қолган ёки оғзи теккан нарса макруҳ эмас. Бу Абу Юсуф (рҳ.)нинг сўзлари бўлиб, шундай деб берилган фатвони машойихлар маъқуллаганлар.\nКатта ҳовуз ёки оқин ариқ сувига ҳайвон тезаги ёки бошқа нажосат турларидан бири тушган бўлса, уни бирор идиш билан олиб ташлаганда шу идиш ва унинг ичидаги сув нопок бўлади. Ҳовуз ва ариқ суви эса поклигича қолаверади.\nМИНГ БИР ФАТВО (1-қисм)\n«Ўзбекистон миллий эндиклопедияси» Давлат илмий нашриёти\nТошкент – 2005\nАввалги: Жума мавъизалари (видео). Тафриқа – кулфатдир\nКейинги: Умар ибн Абдулазиз ва ироқлик аёл\n2020 йилги закот миқдори эълон қилинди


Обидхон қорига қилинган суиқасдга бир йил тўлди - BBC Uzbek - O'zbekiston\nОбидхон қорига қилинган суиқасдга бир йил тўлди\nСўнгги янгиланиш 22 феврал 2013 - 17:19 GMT\nОбидхон қорига ўз уйи остонасида суиқасд қилинган эди.\nДунёнинг кўп мамлакатларида Ўзбек жамоалари томонидан таниқли ўзбек имоми Обидхон қори Назаровнинг ҳаётига Швецияда суиқасд уюштирилганининг бир йиллиги муносабати билан норозилик намойишлари ўтказилди.\nНорозилик намойишлари Обидхон қори яшаб келган ва унга суиқасд амалга оширилган Швецияда ҳам бўлиб ўтган.\nНамойишчилар пойтахт Стогольм парламенти олдида тўпланиб, Обидхон қорининг ҳаётига қасд қилмоқчи бўлганлар топиб жазоланишини талаб қилишган.\nНорозиликларда Обидхон қорининг мухлислари, мухолифат аъзолари ва Швециядаги ўзбек қочқинлари вакиллари қатнашишган.\n22 февралда АҚШ, Туркия, Австралия, Канада, Дания, Голландия каби давлатларда бўлган ўзбек жамоалари ҳам норозилик намойишларида иштирок этишади.\nБританияда бугун соат тушки 2-3 орасида Швеция элчихонаси олдида намойиш бўлиб ўтган.\nНамойишчилар "Обидхон қорига суиқасд қилганлар топиб жазолансин", "Адолат қарор топсин" каби шиорлар билан чиқишган.\nНамойишда қатнашган Ҳикматилла исмли йигитнинг айтишича, йиғилган 10 кишидан ортиқ гуруҳ биргаликда ҳақиқат қарор топишига ёрдам беришни сўраб Швеция элчихонасига мурожаат қилишган.\nБританиядаги Швеция элчихонаси ходимлари улар берган ҳужжатларни ўрганиб, тегишли идораларга етказишни айтишган, бироқ маҳкамага таъсир ўтказа олишга ваъда беришмаган.\nНамойишчилар шунга қарамай бутун дунёда Обидхон қори ҳимоясига, унга суиқасд қилганлар жиноятини очилишига қаратилган бу каби йиғилишлар жараёнга барибир ўз таъсирини ўтказишига ишонишларини айтишди.\nОбид қори Назаров ўтган йил 22 февралда Швециянинг Стромсунд шаҳарчасидаги ўз уйидан масжидга бораётганида номаълум кишилар томонидан отиб кетилган эди.\nШвеция полицияси ўзбекистонлик эр-хотинни 55 ёшли Обидхон қори Назаровга суиқасд қилишни уюштиришда гумонлаб қўлга олганди. Бироқ бўлиб ўтган маҳкама жараёнида бу айбловга нисбатан етарли далиллар йўқлигини айтиб , эр-хотин озод қилинди.\nМаҳкамани бевосита кузатган ўзбек муҳожирлари эр-хотиннинг суиқасдга алоқадорлиги исботланган бўлсада, маҳкама уларни озод қилганидан норозилик билдиришган.\nОбидхон қори бир йилдан буён Швециядаги касалхонада кома ҳолатида қолмоқда.\nОбидхон қори Назаровга суиқасдда гумон қилинган шахс ҳалигача қўлга олинмаган.\nБундан олдинроқ суиқасдни амалга оширган одамнинг Россияда қўлга олингани айтилган, бироқ бу хабарлар тасдиқланмаган.\n'Обидхон қори Назаров жонига суиқасд халқаро тергов қилинсин'02.03.12, Дин\nОбидхон қори Назаров жонига суиқасд уринишига алоқадор кўрилганлар устидан маҳкама давом этмоқда16.07.12\nОбидхон қорининг аҳволи оғир, лекин барқарор23.02.12\nОбид қорига суиқасд: Швед полицияси 2 шахсни қўлга олди16.05.12\nОбидхон қорига суиқасд бўйича маҳкама бошланди12.07.12, Дин\nШвеция: Обидхон қорига суиқасдда гумонланган икки шахсга айблов эълон қилинди18.05.12


Россиядаги мигрантлар "Рус марши"га жавоб қайтармоқчи\nРоссия Мигрантлар федерацияси миллатчиларнинг анъанага айланиб бораётган юришларига рухсат бермасликни сўраб, ҳукуматга мурожаат қилди. Сўровга ижобий жавоб берилмаган тақдирда, миллий диаспоралар ўзларининг юришларига чиқмоқчи. Федерация 4 ноябрда ўтказилиши режалаштирилган миллатчи ва тақирбошлар юришига йўл қўймасликни ҳукуматдан талаб қилмоқда.\nРоссия Мигрантлар федерацияси миллатчиларнинг анъанага айланиб бораётган юришларига рухсат бермасликни сўраб, ҳукуматга мурожаат қилди. Сўровга ижобий жавоб берилмаган тақдирда, миллий диаспоралар ўзларининг юришларига чиқмоқчи.\nФедерация 4 ноябрда ўтказилиши режалаштирилган миллатчи ва тақирбошлар юришига йўл қўймасликни ҳукуматдан талаб қилмоқда.\nФедерация президенти Муҳаммад Амин Маъжумдор Озодлик билан суҳбатда миллатчиларнинг навбатдаги юриши мамлакатда миллатлараро низоларнинг янада авж олишига олиб келади, деган фикрни билдирар экан, бундай деди:\n- Россия кўп миллатли мамлакат ва кимнидир алоҳида ажратишнинг ўзи мамлакатда тартибсизлик ва низоларни келтириб чиқаради. Биз бунга қаршимиз! Бунга бутун фуқаролик жамияти қарши. 4 ноябрm куни нишонланаётган “Халқ бирлиги куни” масаласида эса айтмоқчиманки, у ажратувчи эмас, бирлаштирувчи байрамдир. Шу сабабли, биз Москва ҳукумати ва Федерал ҳукуматдан ақлни ишга солиб, барчага бу байрамни нишонлашга имкон яратиб беришини сўраймиз, дейди Россия мигрантлари бирлашмаси раҳбари.\nМуҳаммад Амин билан суҳбат\nЖаноб Муҳаммад Амин фикрича, Бирюлёводаги ҳодисалардан кейин миллатлараро муносабатларда жиддий танглик юзага келган ва миллатчи тўдаларнинг чиқиши, айрим ҳолларда, ҳукумат олиб бораётган миллий сиёсатнинг нотўғрилигига бориб тақалади.\n- Ҳукуматимиз бу ҳодисаларга ҳеч нарса бўлмагандек муносабат қилди. Ўнлаб жойидан пичоқлаб кетилган ўзбек мурдаси топилди, миллатчилар қутуряпти йилдан-йилга, биз эса ҳеч қанақасига жавоб қайтармаяпмиз! Агарда бу юришлар тўхтатилмаса, фуқаролик жамиятлари ҳам бунга жавобан экстремизм, миллатчиликка қарши ўз акцияларини ўтказади. Биз 4 ноябрь барча учун миллий байрам бўлишини истаймиз, одамлар ўзини бехавотир тутишларини хоҳлаймиз. Ахир бу Гитлер туғилган куни эмаску! Ваҳоланки, улар Гитлер туғилган кунида ҳам турли намойишларни уюштириб келади, дейди Муҳаммад Амин Маъжумдор.\nМуҳожирлар ташкилоти раҳбари миллатчилар ўз чиқишларида бегуноҳ одамлар устидан зўравонликка даъват этаётгани, “Россия фақат руслар учун!” шиорлари билан мамлакат парокандалигига қадам ташлаётганига ҳукумат ва жамият эътиборини қаратиш ниятида эканини билдирди.\nУ рус миллатига мансуб россияликлар учун кимдандир ҳимояланишга алоҳида зарурат йўқлигини бундай изоҳлайди.\n- Бизда президентимиз – рус, бош вазир – рус, барча вазирлик ва идораларни руслар бошқаради, православ черкови бошқаруви мавжуд. Рус халқининг алоҳида кимдандир ҳимояланишига нима ҳожат?! Рус халқи ҳозирда бирор хавф остида бўлганда эди, биз ўзимиз чиқиб руслар ҳимоясига отланган бўлардик! дея ўз фикрини билдирди Россия Мигрантлар федерацияси президенти Муҳаммад Амин Маъжумдор Озодликка.\nАйтиш жойизки, Россия миллатчилар ташкилотлари Москва мэриясига шаҳар марказида ёки ҳеч йўқ, ўзлари учун одатий бўлиб қолган Люблино мавзесида оммавий юришга рухсат беришни сўраб ариза юборган.\n“Русские” ҳаракати раҳбари Дмитрий Дёмушкин 4 ноябрга режалаштирилаётган “Рус марши” Москванинг ўзида 30 мингдан зиёд одамни жамлашини эълон қилди. Шунингдек, миллатчилар акциялари Россиянинг яна 100 га яқин шаҳарларида ўтказилиши айтилмоқда.\n“Рус марши-2013” расмий сайтида миллатчилар юришларини ўтказишга аллақачон тайёр бўлган 89 минтақа рўйхати келтирилди.\nРоссия Мигрантлар федерациясидан олинган хабарга кўра, ҳозирча Москва мэрияси “Рус марши”га рухсат бермагани ва ариза “ҳукумат раҳбарияти томонидан кўриб чиқилаётгани”ни билдиришган.\nБиринчи “Рус марши” Москвада 2005 йилда ўтказилган. 2009 йилдан бошлаб миллатчи ёшларнинг бу акциялари доимий тус олди. Ўтган йилларда рус маршларига 10 мингдан зиёдроқ одам йиғилгани кузатилган.


КОРХОНАДА МАДАНИЙ – МАЪРИФИЙ ТАДБИР ЎТКАЗИЛДИ | "Xazina" газетасининг онлайн саҳифаси\nКОРХОНАДА МАДАНИЙ – МАЪРИФИЙ ТАДБИР ЎТКАЗИЛДИ\nЎзбекистон Республикаси Президентининг 2022 йил 10 февраль кунидаги «Оташин шоир, таржимон ва драматург Усмон Носир таваллудининг 110 йиллигини кенг нишонлаш тўғрисида»ги қарори ижросини таъминлаш мақсадида «Деҳқонобод калий заводи» акционерлик жамияти мажлислар залида маданий-маърифий тадбир бўлиб ўтди. Маълумки, мазкур қарорда оташқалб шоир Усмон Носир таваллудининг 110 йиллиги муносабати билан барча корхона ва ташкилотлар ҳамда ўқув муассасаларида ана шундай тадбирларни кўтаринки руҳда ўтказиш белгилаб қўйилган. Бундай тадбирларнинг ўтказилиши ўзбек адабиёти намоёндалари ижодини ўқиб-ўрганиш, юрт истиқлоли учун жон фидо қилган зиёли инсонлар ҳаётини ёш авлодга ибрат намунаси сифатида кўрсатиш ҳамда аҳоли ўртасида китобхонликни ривожлантиришда муҳим аҳамиятга эгадир.\nКорхонамизда ўтказилган ушбу хотира кечаси «Оташқалб шоирни ёд этиб» деб номланган бўлиб, унда шоир Усмон Носирнинг жиянлари, таниқли адабиётшунос олима Нодира Рашидова ва биолог олим Улуғбек Рашидов Усмон Носир ҳақидаги хотираларини ҳаяжонланиб сўзлаб беришди.\n– Корхонамизда бундай маданий-маърифий тадбирлар тез-тез ўтказиб турилади, – дейди корхона бошланғич касаба уюшма қўмитаси раиси Норсаид Кўчкинов. – Айниқса, бугунги тадбир ўзбекнинг фидойи фарзанди, шоир ва драматург Усмон Носир ҳаёти нақадар фожиали кечгани ҳақида барчамизда катта тасаввур уйғотди. Ундаги ватанпарварлик, юрт озодлиги учун кураш туйғуси барчамизга ибрат бўларлидир. Бундай тадбирларнинг ўтказиб турилиши ишчи-ходимларимизнинг маданий ҳордиқ олишларига хизмат қилади. Яна ҳам қувонарлиси, бугунги тадбирда Ўзбекистон Ёзувчилар уюшмаси вилоят бўлими томонидан корхонамиз кутубхонасига турли номдаги китоблар жамланмаси совға қилинди. Бу ҳам ишчи-ходимларимиз ўртасида китобхонликни кенг тарғиб қилишда аҳамиятлидир.\nШундан сўнг, шоир Усмон Носирнинг жияни Нодира Рашидова асари асосида саҳналаштирилган «На қабринг тополдим, на топдим мозор» номли тарихий драма Қарши шаҳар истеъдодли талабалар театр студияси ёш актёрлари томонидан корхона ишчи-ходимларига намойиш этилди. Драматург Парда Номдоров томонидан саҳналаштирилган бу тарихий драмада ҳаётий воқеалар асос қилиб олинган бўлиб, унда Усмон Носирнинг фожеали қисмати томошабинга ишонарли тарзда етказиб берилган. Спектаклдаги ролларни ишонарли ижро этган ёш актёрларнинг маҳорати юксак баҳоланиб, улар томошабинлар олқишига сазовор бўлишди.\nКорхонамизда бундай маданий-маърифий тадбирларнинг доимий равишда ўтказиб борилиши, ишчи-ходимларимизнинг маънавий дунёқарашларини шакллантиришга хизмат қилиб, уларни янада унумлироқ меҳнат қилишга ундаши, шубҳасиздир.\n«Деҳқонобод калий заводи» АЖ бошқаруви раисининг маслаҳатчиси


Ичанқалъада янги кутубхона иш бошлади - Халқ сўзи\nИчанқалъада янги кутубхона иш бошлади\n09:17 17 Июль 2018 Жамият\nҚадимий ва навқирон Хива шаҳрига ташриф буюрувчи хорижий ва маҳаллий сайёҳлар учун яна бир қулайлик яратилди.\n“Ичанқалъа” давлат музей-қўриқхонаси ҳудудидаги Полвонқори ёдгорлиги мажмуасида бой китоб фондига эга кутубхона ташкил этилди. Бу ҳақда вилоятдаги мухбиримиз Одилбек Одамбоев хабар қилмоқда.\n“Кутубхонамизда ўзбек, рус, инглиз, немис, француз, испан ва бошқа тилларда нашр этилган 4 мингдан ортиқ бадиий, тарихий ва илмий-оммабоп адабиётлар мавжуд. Китобхонларимизнинг асосий қисми меҳмонхоналарда қоладиган хорижлик сайёҳлардан иборат”, - дейди кутубхоначи Муясссар Саидова.\nШаҳардаги “Ичанқалъа” ва “Калтаминор” маҳаллалари аҳолиси ҳам зиё маскани хизматидан миннатдор. Қозоқ шоири Абай Қўнонбоев ва қирғиз ёзувчиси Чингиз Айтматовнинг таваллуд саналари муносабати билан кутубхонада ўтказилган адабий кеча эса чет эллик меҳмонларда ҳам ёрқин таассурот қолдирди.


2 июнь, 2019, 12:05 1194\nТеглар:ЎФА | Ўзбекистон | Аёллар футболи\n2022 йил аёллар терма жамоалари ўртасида Осиё Кубоги мусобақаси бўлиб ўтади.\nЎзбекистон футбол ассоциацияси мазкур мусобақага мезбонлик қилиш учун ариза топширди. Кеча Осиё футбол конфедерацияси мазкур аризани расман рўйхатга олди.Ўзбекистондан ташқари Ҳиндистон ва Хитой Тайпейи мамлакатлари ҳам мусобақага мезбонлик қилиш учун ариза топширишган.\nБу борада якуний қарор келаси йил ОФК томонидан қабул қилинади. Унгача махсус комиссия аъзолари ҳар уччала мамлакатга сафар уюштириб, мусобақани ўтказиш учун зарур бўлган шарт-шароитлар билан танишиб чиқишади.\nМаълумот учун, аёллар терма жамоалари ўртасидаги Осиё Кубогида жами 8та терма жамоа икки гуруҳга бўлинган ҳолда иштирок этади. Гуруҳларда биринчи ва иккинчи ўринни қўлга киритган терма жамоалар тўғридан-тўғри жаҳон чемпионати йўлланмасини қўлга киритса, 3-ўринни олган иккита жамоа ўзаро куч синашиб, ғолибни аниқлашади. Шу тариқа 5та жамоа аёллар ўртасидаги Жаҳон чемпионатида қатнашиш имконига эга бўлишади.\nSarlavxaniyam boblaodi kopek musobaqa bu\nэнди қатарга ўхшаб мусобақани қабул қилсаккина осиё чемпионатларида иштирок этсак керак\nосиё чемпионатларига чиқа олмай қолдик\nкунимиз шунақа чемпионатлани ўтказишга қолди


Тўра Боболов: Талабга жавоб бера олмайдиган ҳоким ва ўринбосарлари ҳамда бошқа масъул раҳбарлар билан хайрлашишга мажбур бўламиз\n14:46 / 20.12.2021\nСурхондарёда фаолияти паст баҳоланган ва талабга жавоб бермайдиган раҳбарлар билан 2022 йилда хайрлашилади ва уларнинг ўрнини шижоатли ёшлар эгаллайди. Бу ҳақда вилоят кенгашининг навбатдаги сессиясида вилоят аҳолисига мурожаат қилган Тўра Боболов айтиб ўтди.\n2021 йилнинг 9 ойлик якунларида энг муҳим самарадорлик кўрсаткичлари бўйича ҳоким ва унинг ўринбосарлари фаолияти самарадорлиги таҳлил қилинганида Сурхондарё вилоятидаги бир қатор ҳокимлар ва уларнинг ўринбосарлари паст натижа кўрсатган.\nЖумладан, Қумқўрғон, Бойсун, Музработ, Жарқўрғон туманлари ҳокимлари 75 фоиздан паст балл тўплаган. Ангор, Бандихон, Узун, Олтинсой, Бойсун, Музработ ва Денов тумани ҳокимларининг ёшлар масалалари бўйича ўринбосарлари, Шеробод ва Жарқўрғон туманларида ҳокимнинг қурилиш бўйича ўринбосари фаолияти паст баҳоланган.\nБундан ташқари, Жарқўрғон тумани ҳокимининг инвестиция бўйича ўринбосари, Шўрчи, Узун, Бойсун, Сариосиё, Бандихон ва Қизириқ туманларида ҳокимнинг қишлоқ хўжалиги бўйича ўринбосари фаолияти ҳам талабга жавоб бермаган.\nШунингдек, рейтингда туман ҳокимлари Маҳалла ва оилани қўллаб-қувватлаш бўйича ўринбосарларининг кўрсаткичлари таҳлил қилинганда Музработ тумани ҳокимининг ўринбосари 14-ўринни, Жарқўрғон тумани ҳокимининг ўринбосари энг охирги ўринни эгаллаган.\n«Янги йилдан энди биз бугунги талабга жавоб бера олмайдиган ҳоким ва ўринбосарлари ҳамда бошқа масъул раҳбарлар билан хайрлашишга мажбур бўламиз. Агар ишониб топширилган вазифасини сиз уддалай олмаётган бўлсангиз, ўрнингизни билимли, шижоатли, кўзи ёниб турган ёшлар эгаллайди», – деди Тўра Боболов.\nЎзбекистоннинг аксарият ҳудудларида зилзила сезилди\nСурхондарёда сел оқизиб кетган икки кишининг жасади топилди\nСурхондарёда икки кишини сел оқизиб кетди\n19:13 / 09.05.2022\n«Бойсун баҳори» фольклор фестивалининг ёрқин лаҳзалари — фотогалерея